作者:裴度
標題:宴興化池亭送白二十二東歸聯句
內容:東洛言歸去，西園告別來。白頭青眼客，池上手中杯。——裴度離瑟殷勤奏，仙舟委曲回。徵輪今欲動，賓閣為誰開。——劉禹錫坐弄琉璃水，行登綠縟堆。花低妝照影，萍散酒吹醅。——白居易岸蔭新抽竹，亭香欲變梅。隨遊多笑傲，遇勝且裴回。——張籍澄澈連天境，潺湲出地雷。林塘難共賞，鞍馬莫相催。——裴度信及魚還樂，機忘鳥不猜。晚晴槐起露，新雨石添苔。——劉禹錫擬作雲泥別，尤思頃刻陪。歌停珠貫斷，飲罷玉峰頹。——白居易雖有逍遙志，其如磊落才。會當重入用，此去肯悠哉。——張籍